Kommer oor Wes-Kaapse moordsyferAlan Winde, die Wes-Kaapse LUR vir gemeenskapsveiligheid. Foto: Courtney Africa/ANA Alan Winde, die Wes-Kaapse LUR vir gemeenskapsveiligheid, sê ondanks die minister van polisie se bewering dat die polisie se ingryping in die provinsie vrugte afwerp, is die provinsie se Maart-moordsyfer steeds kommerwekkend hoog. Winde het Maandag in ŉ verklaring gesê 341 mense is in Maart vanjaar in die Wes-Kaap vermoor vergeleke met 343 in Maart 2018. “Tussen 1 November 2018, die dag waarop die teenbende-eenheid op die been gebring is, en 31 Maart 2019 is 1 567 mense in die Wes-Kaap vermoor,” het hy gesê. Hy sê dié syfer is gegrond op die provinsiale departement van gesondheid se lykshuisstatistieke. “Minister [Bheki] Cele se leierskap het geen verskil gemaak aan die syfer van tien moorde per dag in ons provinsie nie, tog meen hy dit is nie nodig vir verdere ingryping nie. Hy kan dit maklik sê, want hy sit in sy gemaklike kantoor in Pretoria, 1 500 km weg van die probleme wat ons in die gesig staar. Minister Cele moet sy oogklappe afhaal en onmiddellik hierdie krisis begin aanpak,” sê Winde. Volgens die LUR is 140 mense verlede maand dood tydens noodlottige skietvoorvalle, terwyl 152 mense met skerp voorwerpe doodgesteek is. Steekmoorde het veral toegeneem, vanaf 138 in Maart verlede jaar. “Soos met vorige statistieke sal ek ook hierdie syfers met minister Cele bespreek. Dit is baie duidelik dat die huidige polisiestrategieë nie doeltreffend is nie. Ek wil weereens ons aanbod aan minister Cele herhaal dat die R5 miljoen om die polisiereservisteprogram te laat herlewe steeds beskikbaar is. Die aanbod van ons eie werknemers as kommissarisse van ede is ook steeds op die tafel en wag net op die groen lig van die polisiebestuur.” Winde het gesê daar word dringend op die minister se goedkeuring vir bogenoemde kwessies gewag sodat polisiepatrollies in die gemeenskappe wat die ergste onder misdaad deurloop, verskerp kan word. “Ons moet aanvaarding van verantwoordelikheid sien, asook die vermoë om vinniger op plaaslike toestande te reageer en die gemors uit te sorteer wat die nasionale minister veroorsaak het. Ons moet die polisiediens desentraliseer en dit wegneem van die ANC om ŉ veiliger Wes-Kaap te bou.”